РЕГЛАМЕНТ (ЕО) № 1423/2007 НА КОМИСИЯТА
от 4 декември 2007 година
за изменение на Регламент (ЕО) № 1291/2000 относно определяне на общи подробни правила за прилагане на режима на вносни и износни лицензии и сертификати за предварително фиксиране за селскостопански продукти
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1784/2003 на Съвета от 29 септември 2003 г. относно общата организация на пазара на зърнени култури (1), и по-специално член 9, параграф 2 от него, както и съответните членове от другите регламенти относно общата организация на пазарите на земеделски продукти,
като има предвид, че:
(1)
Член 19 от Регламент (ЕО) № 1291/2000 на Комисията (2) предвижда възможността за издаване на електронни вносни и износни лицензии и сертификати.
(2)
Опитът показва, че с оглед на увеличаването на ефективността на вносните и износните операции разпоредбите на член 25 биха могли да бъдат подобрени, за да стане ясно, че лицензиите и сертификатите могат да бъдат съхранявани и водени в електронна форма от компетентния орган на държавата-членка вместо да бъдат издавани на вносителя или износителя и че в случаите, когато данните за износа са били въведени и предадени по електронен път на издаващия орган, вписванията в електронната лицензия или сертификат и заверката им също могат да бъдат извършени електронно.
(3)
Регламент (ЕО) № 1291/2000 следва да бъде съответно изменен.
(4)
Мерките, предвидени в настоящия регламент, са в съответствие със становищата на всички заинтересовани управителни комитети,
ПРИЕ НАСТОЯЩИЯ РЕГЛАМЕНТ:
Член 1
Член 25 от Регламент (ЕО) № 1291/2000 се изменя, както следва:
a)
параграф 1 се заменя, както следва:
„1. Независимо от член 24 държава-членка може да разреши лицензията или сертификатът да бъдат:
a)
представяни на издаващия орган или на органа, който отговаря за възстановяването;
б)
в случаите, когато се прилага член 19, съхранявани в базата данни на издаващия орган или на органа, който отговаря за възстановяването.“
б)
параграф 3 се заменя, както следва:
„3. Държавата-членка решава кой орган трябва да извърши вписването или да завери лицензията или сертификата.
Въпреки това вписването и потвърждаването му, както и заверката на лицензията или сертификата се считат за извършени също и когато:
a)
документ с подробно описание на изнасяните количества е създаден от компютър; посоченият документ се прилага към лицензията или сертификата и се класира заедно с тях;
б)
изнасяните количества са били вписани в официална електронна база данни на съответната държава-членка и между тази информация и електронния сертификат има връзка; държавите-членки могат да изберат да архивират тази информация чрез използване на хартиени версии на електронните документи.
Датата на вписване се счита за дата на приемане на декларацията, посочена в член 24, параграф 1.“
Член 2
Настоящият регламент влиза в сила на седмия ден след датата на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 4 декември 2007 година.